Volkswagen ID.Buzz får prislap på 450.000 kroner

Volkswagen planlægger de første leveringer af den længe ventede ID.Buzz i september måned. Den billigste variant kommer til at koste “under 60.000 euro” – anslået 450.000 danske kroner. Det mener i hvert fald det tyske medie AutomobilWoche.

Den ikoniske minibus præsenteres officielt den 9. marts og Volkswagen tager imod forudbestilinger fra maj måned. I slutningen af januar forlod de første – camouflerede – modeller fabrikken i Hannover, for at tage på Europaturne.

Startprisen er for en udgave med en enkelt motor på bagerste aksel og med fem sæder. Det bliver den eneste udgave, der bliver tilgængelig i første omgang. En firehjulstrukken udgave med en ekstra motor på forreste aksel kommer først senere.

Batteripakken i denne mindste udgave bliver på 77 kWh (netto) og motoren på 150 kW (201 heste). Rækkevidden er der endnu ikke nogen detaljer om, oplyser AutomobilWoche, men omkring de 400 kilometer er nok ikke ramt helt ved siden af.

Volkswagen ID.Buzz forlader fabrikken i Hannover (foto: Volkswagen).

Ud over “civiludgaven” med fem sæder vil ID.Buzz også komme i Transporter-versioner til erhverslivet. Den får varerum med fladt lastgulv.

ID.Buzz er en homage til den originale Volkswagen Bus T2, der kom på markedet i 1950. Den blev voldsomt populær over hele verden, men ikke mindst i de Californiske byer, hvor den i 1960’erne og 1970’erne blev et symbol på frihed.

Volkswagen fortalte om sine minibus-planer første gang helt tilbage i 2017. Siden har den været vist i flere inkarnationer, der – mildest talt – er lidt mere modige end den model, der kørte ud fra fabrikken i januar.

Volkswagen ID.Buzz får prislap på 450.000 kroner