Her kører Volkswagen ID.Buzz ud fra fabrikken

Den nye elektriske minibus præsenteres først officielt den 9. marts. Men Volkswagen kan tydeligvis ikke dy sig for at vise ID.Buzz frem. VW-afdelingen Nutzfahrzeuge (erhvervskøretøjer) har offentliggjort en video, hvor den forlader fabrikken i Hanover. Ganske vist i camouflage-tøj, men bilen ses alligevel tydeligere end nogensinde.

Det er præ-produktionsmodeller af ID.Buzz, man ser på videoen, og de er på vej mod Barcelona. Her skal de præsenteres for en række heldige journalister, der lov til at køre bilen. Det fortæller Volkswagen News på Twitter.

Mon ikke det samtidig betyder, at vi får meget mere at se af bilen de kommende dage og uger?

Som det ses på videoen længere nede på siden er der netop tale om en erhvervsmodel uden vinduer til bagsædepassagerer. ID.Buzz vil dog, ifølge planen komme i udgaver fra to til syv sæder. Den vil også kunne fås med en enkelt eller to motorer.

Der er også snak om, at den vil få en 82 kWh batteripakke. Det er p.t. den største batteripakke Volkswagen bruger i sine biler. Det skulle give ID.Buzz en rækkevidde på op til 400 kilometer. Om rygterne holder vand, ved vi først den 9. marts, hvor camouflagen også rykkes af bilen.

ID.Buzz forlader fabrikken i Hannover (foto fra videoen).

ID.Buzz er en homage til den originale Volkswagen Bus T2, der kom på markedet i 1950. Den blev voldsomt populær over hele verden, men ikke mindst i de Californiske byer, hvor den i 1960’erne og 1970’erne blev et symbol på frihed.

Volkswagen fortalte om sine minibus-planer første gang helt tilbage i 2017. Siden har den været vist i flere inkarnationer, der – mildest talt – er lidt mere modige end den model, der kører ud af fabrikken her.

ID.Buzz på vejen mod Barcelona (foto fra videoen).

Den fulde 34-sekunders video af minibussen kan ses her:

Her kører Volkswagen ID.Buzz ud fra fabrikken